આ પહેલાના શનિવારે સોનાની કિંમતોમાં ભારે ઘટાડો નોંધાયો હતો . વૈશ્વિક બજારોમાં પણ સોનાની કિંમતોમાં ઘટાડાની વચ્ચે સ્ટોકિસ્ટોએ તાબડતોડ સોનાનું વેચાણ કરતા સોનાની કિંમતો 10 ગ્રામના રૂપિયા 1250 સુધીની અત્યાર સુધીના સૌથી મોટા ઘટાડા સાથે વર્ષની સૌથી નીચી કિંમતો પહોંચી ગઇ હતી . સોનામાં પાછલા સપ્તાહથી ઘટાડાનું વલણ જોવા મળી રહ્યું છે . તેના ભાવ પ્રતિ 10 ગ્રામ રૂપિયા 30,000ની અંદર બોલવામાં આવતા હતા . બીજી તરફ વૈશ્વિક સ્તરે સોનાની કિંમતો 84 ડોલરના ઘટાડા સાથે 1477 ડોલર પ્રતિ ઓંસ થઇ ગઇ હતી . વિશ્લેષકો આ ઘટાડાનું મુખ્ય કારણ વાયદા બજારમાં સટોડિયાઓની વેચવાલીને માને છે . તેમનું કહેવું છે કે ભારતમાં સોના બજાર મુખ્યત્વે વૈશ્વિક બજાર અને સટોડિયા બજાર પર આધારિત છે . માર્કેટમાં સોનાની વાસ્તવિક ખરીદી નહીવત જ છે .